শিশির অধিকারী-শুভেন্দু অধিকারীদের একছত্র আধিপত্য কাঁথিতে। সেই অধিকারী-গড়ে তৃণমূল প্রার্থী বিপুল ভোটে জিতবেন, তা নিয়ে কারও মনে সন্দেহ ছিল না। দক্ষিণ কাঁথির উপনির্বাচনে আসল লড়াই ছিল দ্বিতীয় স্থানের। বিজেপি না বাম— কে দ্বিতীয় স্থান দখল করবে, তাই ছিল কৌতূহলের বিষয়।
প্রত্যাশামতোই ৯৫ হাজারের বেশি ভোট পেয়ে জিতে গেলেন প্রাক্তন স্বাস্থ্য ও আইনমন্ত্রী চন্দ্রিমা ভট্টাচার্য। আর কৌতূহলের অবসান ঘটিয়ে বিজেপি উঠে এল দ্বিতীয় স্থানে। বিজেপি প্রার্থী সৌরীন্দ্রমোহন জানা পেলেন প্রায় ৫৩ হাজার ভোট। তৃতীয় স্থানে চলে গেল সিপিআই। বাম প্রার্থী উত্তম প্রধান পেলেন মাত্র মাত্র ১৭ হাজার ভোট। 
 

তৃণমূল প্রার্থীর জয়ের ব্যবধান বেড়েছে বটে। প্রাপ্ত ভোটের পরিমাণও ২ শতাংশ বেড়েছে। তৃণমূল প্রার্থী চন্দ্রিমা ভট্টাচার্য দাবি করছেন, বামেদের ভোট বিজেপি পেয়েছে। আর পরিবহণ মন্ত্রী শুভেন্দু অধিকারী বলছেন, কে দ্বিতীয় হল তা নিয়ে তাঁরা মাথা ঘামাচ্ছেন না। এই জয় মমতা বন্দ্যোপাধ্যায়ের জয়। কিন্তু শঙ্কার ছায়া তৃণমূলে দেখা যাবেই।

বিজেপির উত্থানই তৃণমূলের পক্ষে বড় শঙ্কার বিষয়। এই উপনির্বাচনে বিজেপির ভোটপ্রাপ্তি ২০১৬ সালের বিধানসভা নির্বাচনের থেকে ২২ শতাংশ থেকে বেড়ে ৩০ শতাংশ হয়েছে। যা তৃণমূলের পক্ষে ভাল খবর নয়। 
এই ফলাফল থেকেই বোঝা যাচ্ছে, বাম-কংগ্রেস থেকে ভোট বিজেপি শিবিরে সরে যাচ্ছে। আপাতভাবে তাতে তৃণমূলের চিন্তার কিছু নেই। কারণ, মমতার পক্ষে এখনও বিপুল জনসমর্থন রয়েছে। ভোটের ফল তাই দেখাচ্ছে। কিন্তু সুদূর ভবিষ্যতে এই মেরুকরণ মমতার বিপদ বাড়াতে পারে। 

রামনবমী ও হনুমান জয়ন্তীতেই দেখা গিয়েছে রাজ্যে গেরুয়া বাহিনীর দাপট। ২০১৪ সালের নির্বাচনের পরেও আপাত একটা ঝড় বিজেপি-র পক্ষে ছিল। তবে তা সেভাবে ভোট বাক্সে জমাট বাঁধতে পারেনি। উত্তরপ্রদেশ নির্বাচনে বিজেপি-র সাফল্যকে ঘিরে আবার একটি ঝড় তোলার চেষ্টা হচ্ছে। তা যে কিছুটা প্রভাব ফেলেছে ভোট বাক্সে, তা কাঁথি দক্ষিণের উপনির্বাচনের ফলেই দেখা যাচ্ছে।

এইভাবেই যদি ভোট বাক্সে গেরুয়া বাহিনী দাপট দেখাতে থাকে, তাহলে রাজ্যে মেরুকরণের রাজনীতি নতুন মাত্রা পাবে। পশ্চিমবঙ্গে বাম আমল থেকেই বিরোধী পক্ষের ভোট ভাগের খেলাতেই ক্ষমতাসীন দল সরকারে থেকে গিয়েছে। যদি বিরোধী ভোট ভাগ না হয়ে শুধু বিজেপি-র ভোটবাক্সে জমা হতে থাকে, তা হলে বিপদ বাড়বে তৃণমূলের। 

এই ভাবেই ২০১১ সালে একদিকে ছিল কংগ্রেস-তৃণমূল জোট আর অন্যদিকে ছিল বাম ভোট। সেই সমীকরণেই পরিবর্তনের ঢেউয়ে জিতেছিল তৃণমূল। ২০১৬-তে একটা চেষ্টা করেছিল বাম-কংগ্রেস, কিন্তু তাতে বিশেষ কাজ হয়নি। কারণ, ২০১১-র ঢেউ বাম-কংগ্রেসের পক্ষে ছিল না। তবে একই ঢেউ বিজেপির দিকে উঠলে সমস্যা বাড়বে তৃণমূলেরই। তখন বিরোধী ভোট ভাগের কোনও পাটিগণিত কাজে লাগবে না।